ร้าน"ชิมช้อปใช้"รับเงินแล้ว4,295ล้านบาท
“ชิมช้อปใช้” แรงต่อเนื่อง กรมบัญชีกลางจ่ายเงินร้านค้าที่เข้าร่วมมาตรการแล้วกว่า 4,295 ล้านบาท ยอดลงทะเบียนร้านค้าพุ่งกว่า 9 หมื่นร้านค้า
10 ต.ค. 2562

“ชิมช้อปใช้” แรงต่อเนื่อง กรมบัญชีกลางจ่ายเงินร้านค้าที่เข้าร่วมมาตรการแล้วกว่า 4,295 ล้านบาท ยอดลงทะเบียนร้านค้าพุ่งกว่า 9 หมื่นร้านค้า
นายภูมิศักดิ์ อรัญญาเกษมสุข อธิบดีกรมบัญชีกลาง เปิดเผยว่า ขณะนี้กรมบัญชีกลางได้โอนเงินค่าสินค้าและบริการให้กับร้านค้าที่เข้าร่วมมาตรการ ชิมช้อปใช้ แล้วกว่า 4,295 ล้านบาท โดยแบ่งเป็นร้านค้าที่ได้สิทธิกระเป๋าสิทธิ ชิมช้อปใช้ (G-Wallet 1) 1,000 บาท จำนวน 4,253 ล้านบาท และร้านค้า กระเป๋า G-Wallet 2 จำนวน 41 ล้านบาท
สำหรับร้านค้าที่สนใจสามารถสมัครเข้าร่วมมาตรการได้ถึงวันที่ 15 ต.ค. 2562 ณ กรมบัญชีกลาง และสำนักงานคลังจังหวัดทั้ง 76 แห่งทั่วประเทศ ซึ่งขณะนี้มีร้านค้าลงทะเบียนแล้วจำนวน 92,036 ร้านค้า โดยเป็นร้านค้าที่อยู่ในส่วนกลาง คือ กรุงเทพมหานคร 13,448 ร้านค้า และกระจายอยู่ในส่วนภูมิภาคอีก 78,588 ร้านค้าซึ่งถือว่าเป็นเรื่องที่ดีที่ประชาชนให้ความสนใจมาตรการในการกระตุ้นเศรษฐกิจดังกล่าว
“ขณะนี้มีประชาชนเริ่มใช้สิทธิจับจ่ายซื้อสินค้าและบริการกับร้านค้าที่เข้าร่วมมาตรการ ชิมช้อปใช้เพิ่มขึ้นอย่างต่อเนื่อง ซึ่งข้อมูลตั้งแต่วันที่ 27 ก.ย. – 8 ต.ค. 2562 ที่ผ่านมา มีประชาชนที่ใช้สิทธิไปแล้ว 3,487,786 ราย สำหรับจังหวัดที่มีการใช้จ่ายมากที่สุด 5 จังหวัด ประกอบด้วย 1.กรุงเทพมหานคร มีการใช้จ่ายทั้งสิ้น 537 ล้านบาท 2.ชลบุรี 297 ล้านบาท 3.สมุทรปราการ 184 ล้านบาท 4.ปทุมธานี 134 ล้านบาทและ 5.พระนครศรีอยุธยา 130 ล้านบาท ซึ่งช่วงอายุที่มีการใช้จ่ายมากที่สุด คือช่วงอายุ 31-45 ปี คิดเป็น 35% และช่วงอายุ 22- 30 ปี คิดเป็น 27%” อธิบดีกรมบัญชีกลาง กล่าว
อธิบดีกรมบัญชีกลาง กล่าวว่า สำหรับประชาชนที่ได้รับสิทธิจากการลงทะเบียนสำเร็จและได้รับ SMS ยืนยันแล้ว ขอให้รีบดำเนินการติดตั้ง App เป๋าตัง และเริ่มให้สิทธิโดยการใช้จ่ายภายใน 14 วัน เพื่อรักษาสิทธิดังกล่าว ทั้งนี้ประชาชนสามารถค้นหารายชื่อและพิกัดร้านค้าที่เข้าร่วมมาตรการได้ที่ App เป๋าตัง และที่เว็บไซต์ www.ktb.co.th และหากมีข้อสงสัยเกี่ยวกับการโอนเงินเข้าบัญชีร้านค้า และการใช้งาน App ถุงเงิน ติดต่อสอบถามธนาคารกรุงไทย โทร 02 111 1144 ตลอด 24 ชม.ทุกวัน